น้ำมันกลับมาขาขึ้น
โดย...จิรวัฒน์ สุภรณ์ไพบูลย์
8 ส.ค. 2559

โดย...จิรวัฒน์ สุภรณ์ไพบูลย์ 
ในช่วงสัปดาห์ที่ผ่านมาราคาน้ำมันดิบ WTI (West Texas Intermediate) ได้ปรับตัวลดลงต่ำกว่าระดับ 40 เหรียญสหรัฐ/บาร์เรล อีกครั้ง ซึ่งถือว่าเป็นจุดต่ำสุดในรอบเกือบ 4 เดือนเลยทีเดียว จากปัญหากำลังการผลิตที่ยังมีมากกว่าความต้องการบริโภคในปัจจุบัน
ในอดีตช่วงยุคทองของน้ำมันดิบจากตะวันออกกลาง หรือช่วงก่อนปี 2014 โอเปกมีอำนาจค่อนข้างเบ็ดเสร็จเด็ดขาดในการตัดสินทิศทางของราคาน้ำมันโลก จากการที่เป็นผู้ผลิตรายใหญ่สุด แต่ในโลกยุคหลังปี 2014 น้ำมันจากชั้นหินดินดาน หรือเชลออยล์ ซึ่งเป็นเทคโนโลยีใหม่ ทำให้สหรัฐสามารถเพิ่มกำลังการผลิตน้ำมันดิบของตัวเองขึ้นมาได้จนทัดเทียมกับยักษ์ใหญ่อย่างซาอุดิอาระเบีย และส่งผลให้โอเปกลุกขึ้นมาประกาศทำสงครามราคากับเชลออยล์ โดยการเพิ่มกำลังการผลิตของตัวเองเพื่อรักษาส่วนแบ่งทางการตลาดไว้ไม่ให้ถูกเชลออยล์แย่งไปได้ โดยหวังว่าต้นทุนของตัวเองที่ต่ำกว่าจะสามารถกำจัดเชลออยล์ออกไปจากตลาดน้ำมันดิบได้ในระยะยาว
แต่สงครามราคาที่ยืดเยื้อมาเกือบ 2 ปี ดูเหมือนจะไม่จบลงง่ายๆ เมื่อต้นทุนของเชลออยล์ลดต่ำลงอีกจากพัฒนาการด้านเทคโนโลยีการขุดเจาะที่สูงขึ้น ราคาน้ำมันที่ปรับตัวทำจุดสูงสุดที่เกือบ 50 เหรียญสหรัฐ/บาร์เรล ได้เป็นตัวจุดชนวนให้บริษัทเชลออยล์ทั้งหลายกลับมาเริ่มผลิตน้ำมันดิบอีกครั้ง ทำให้พอประมาณได้ว่าต้นทุนการขุดเจาะเชลออยล์ปัจจุบันอยู่ที่ระดับ 50 เหรียญสหรัฐ และยังอาจมีแนวโน้มจะลดลงได้อีกจากเทคโนโลยีที่ดีขึ้นเรื่อยๆ
ยิ่งไปกว่านั้น คู่แข่งสำคัญของน้ำมันดิบอีกด้านหนึ่งก็คือพลังงานทางเลือกโดยเฉพาะอย่างยิ่งพลังงานแสงอาทิตย์ ที่เริ่มจะมีบทบาทมากขึ้นจนนักวิชาการจากมหาวิทยาลัยสแตนฟอร์ดได้คาดการณ์ไว้ว่าภายในปี 2573 รถยนต์บนท้องถนนทั้งหมดจะขับเคลื่อนด้วยพลังงานไฟฟ้า โดยไม่จำเป็นต้องพึ่งพาน้ำมันอีกต่อไป ทำให้อนาคตของน้ำมันดิบดูไม่สดใสเหมือนก่อน และคงต้องเผชิญกับความผันผวนของราคาต่อไปอีกพักใหญ่
ดังนั้น การลงทุนในสินค้าโภคภัณฑ์ในพอร์ตการลงทุน จึงควรหลีกเลี่ยงการลงทุนในน้ำมันที่นอกจากจะไม่ช่วยในเรื่องกระจายความเสี่ยงแล้ว ยังอาจสร้างความเสี่ยงและผลขาดทุนเพิ่มเติมให้กับพอร์ตอีกด้วย ในช่วงเวลานี้ทองคำน่าจะเป็นตัวเลือกที่จะสามารถช่วยทำให้การกระจายความเสี่ยงในพอร์ตการลงทุนมีประสิทธิภาพมากกว่า